section_heading: Vojna karijera
paragraph_text: Rudolf Krauss rođen je 29. rujna 1863. u Zadru. Sin je dr. Franza Kraussa, inače liječnika u austrougarskoj vojsci. Rudolf je mlađi brat poznatijeg Alfreda Kraussa, također istaknutog zapovjednika austrougarske vojske u Prvom svjetskom ratu. Rudolf od 1878. pohađa vojnu školu u Mährisch-Weisskirchenu. Istu završava 1881., te školovanje nastavlja u vojnoj školi u Beču. Nakon što je 1884. okončao školovanje u toj školi u kolovozu je s činom poručnika raspoređen na službu u 11. pješačku pukovniju sa sjedištem u Pragu. Od 1887. do 1889. pohađa Ratnu školu u Beču. U siječnju 1889. unaprijeđen je u čin natporučnika. Od studenog 1889. služi u stožeru 1. brdske brigade u Mostaru, nakon čega je u veljači 1892. imenovan načelnikom stožera 7. pješačke brigade. U svibnju 1893. promaknut je u čin satnika, te raspoređen na službu u stožer 9. pješačke divizije u Prag. Istodobno od rujna u vojnoj školi u Pragu radi kao predavač taktike i vojne organizacije. Od listopada 1896. služi u stožeru IX. korpusa. Potom od studenog 1897. zapovijeda 3. bojnom 26. pješačke pukovnije koju dužnost obnaša do rujna 1898. kada postaje predavačem u Ratnoj školi u Beču. U svibnju 1899. unaprijeđen je u čin bojnika. U listopadu 1902. imenovan je zapovjednikom 2. bojne 20. landverske pješačke pukovnije tijekom koje dužnosti je u siječnju 1903. promaknut u čin potpukovnika. Na navedenoj dužnosti nalazi se do siječnja 1906. kada je imenovan načelnikom odjela u ministarstvu rata. Istodobno s tim imenovanjem unaprijeđen je i u čin pukovnika, dok čin general bojnika dostiže u studenom 1911. godine. Istodobno s tim promaknućem imenovan je zapovjednikom 87 landverske pješačke brigade sa sjedištem u Linzu.Tibor Balla, A Nagy Háború osztrák–magyar, Argumentum, 2010., str. 197-198